### NN 74/2017 (28.7.2017.), Odluka o porezima Općine Kloštar Podravski

Općina Kloštar Podravski

1826

Na temelju članka 42. Zakona o lokalnim porezima (»Narodne novine« broj 115/16) i članka 32. Statuta Općine Kloštar Podravski (»Službeni glasnik Koprivničko-križevačke županije« broj 6/13), Općinsko vijeće Općine Kloštar Podravski na 2. sjednici održanoj 29. lipnja 2017. donijelo je

ODLUKU

O OPĆINSKIM POREZIMA OPĆINE KLOŠTAR PODRAVSKI

I. OPĆA ODREDBA

Članak 1.

Odlukom o općinskim porezima Općine Kloštar Podravski (u daljnjem tekstu: Odluka) utvrđuju se vrste poreza, stope, visina, način obračunavanja i plaćanja općinskih poreza koji su vlastiti izvori prihoda Općine Kloštar Podravski (u daljnjem tekstu: Općina).

II. VRSTE POREZA

Članak 2.

Općini pripadaju sljedeći porezi:

1. Prirez porezu na dohodak,

2. Porez na potrošnju,

3. Porez na korištenje javnih površina,

4. Porez na nekretnine.

1. Prirez porezu na dohodak

Članak 3.

Obveznici prireza porezu na dohodak su svi obveznici poreza na dohodak s prebivalištem ili uobičajenim boravištem na području Općine.

Članak 4.

Osnovica prireza na dohodak je porez na dohodak utvrđen zakonom i drugim podzakonskim aktima.

Članak 5.

Prirez porezu na dohodak plaća se po stopi 5%.

Prirez porezu na dohodak pripada Općini.

Članak 6.

Poslove u svezi s utvrđivanjem i naplatom prireza porezu na dohodak obavlja Ministrastvo financija – Porezna uprava, Područni ured Sjeverna Hrvatska – Ispostava Đurđevac.

2. Porez na potrošnju

Članak 7.

Porez na potrošnju alkoholnih pića (vinjak, rakiju i žestoka pića), prirodnih vina, specijaliziranih vina, piva i bezalkoholnih pića plaća se po stopi od 3%.

Osnovica poreza na potrošnju je prodajna cijena pića u ugostiteljskim objektima bez poreza na dodanu vrijednost.

Članak 8.

Obveznik poreza na potrošnju je pravna ili fizička osoba koja pruža ugostiteljske usluge na području Općine.

Članak 9.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 1. ovoga članka porezni obveznik iskazuje na Obrascu PP-MI-PO, a isti se mora predati u nadležnu ispostavu Porezne uprave do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Nadzor nad obračunavanjem i plaćanjem poreza na potrošnju obavlja nadležna ispostava Porezne uprave.

3. Porez na korištenje javnih površina

Članak 10.

Porez na korištenje javnih površina plaća pravna ili fizička osoba koja koristi javnu površinu na području Općine za zauzimanje terasa ili otvorenih prostora u svrhu obavljanja ugostiteljske djelatnosti.

Javnim površinama, u smislu ove Odluke, smatraju se površine koje su namijenjene za obavljanje ugostiteljske djelatnosti.

Članak 11.

Porez iz članka 10. ove Odluke plaća obveznik poreza u svoti 0,50 kuna po m² dnevno.

Članak 12.

Rješenje o razrezu poreza na korištenje javnih površina donosi Jedinstveni upravni odjel Općine Kloštar Podravski.

Članak 13.

Porez na korištenje javne površine plaća obveznik poreza i to do 5. u mjesecu za prethodni mjesec.

4. Porez na nekretnine

Članak 14.

Porez na nekretnine propisat će se posebnom Odlukom Općinskog vijeća Općine Kloštar Podravski.

III. PROVEDBENE ODREDBE

Članak 15.

Poslove utvrđivanja, evidentiranja, nadzora, naplate i ovrhe radi naplate općinskih poreza propisanih ovom Odlukom osim poreza propisanih u glavi II., članku 2. točkama 3. i 4. Općina u cijelosti prenosi na Ministarstvo financija – Porezna uprava, Područni ured Sjeverna Hrvatska – Ispostava Đurđevac.

Članak 16.

Za obavljanje poslova iz članka 15. ove Odluke Poreznoj upravi pripada naknada u iznosu od 5% od ukupno naplaćenih prihoda.

Članak 17.

Porezna uprava je dužna do 15. u mjesecu, za prethodni mjesec Općini dostavljati zbirna izvješća o utvrđenim i naplaćenim porezima.

Porezna uprava dužna je dostaviti Općini zbirna izvješća o saldu nenaplaćenih potraživanja poreza i to najkasnije:

– do 28. veljače tekuće godine, sa stanjem na dan 31. prosinca prethodne godine,

– do 31. srpnja tekuće godine, sa stanjem na dan 30. lipnja tekuće godine.

Članak 18.

Ovlašćuje se nadležna organizacija platnog prometa (Financijska agencija) zadužena za naplatu javnih prihoda da naknadu Poreznoj upravi obračuna i uplati u Državni Proračun i to do zadnjeg dana u mjesecu za protekli mjesec.

IV. PRIJELAZNE I ZAVRŠNE ODREDBE

Članak 19.

Utvrđivanje i naplatu poreza na potrošnju obavlja Ministarstvo financija – Porezna uprava, Područni ured Sjeverna Hrvatska – Ispostava Đurđevac.

Članak 20.

Stupanjem na snagu ove Odluke prestaje važiti Odluka o općinskim porezima Općine Kloštar Podravski (»Službeni glasnik Koprivničko-križevačke županije« broj 7/14).

Članak 21.

Ova Odluka objavit će se u »Službenom glasniku Koprivničko-križevačke županije« i »Narodnim novinama«, a stupa na snagu osmog dana od dana objave u »Službenom glasniku Koprivničko-križevačke županije«, osim odredbi o prirezu poreza na dohodak koje stupaju na snagu prvog dana u mjesecu nakon mjeseca u kojem su objavljen u »Narodnim novinama«.

Klasa: 410-01/17-01/02

Urbroj: 2137/16-17-1

Kloštar Podravski, 29. lipnja 2017.

OPĆINSKO VIJEĆE OPĆINE KLOŠTAR PODRAVSKI

Predsjednik
 Antun Karas, v. r.